作者：赵功可
词牌/韵律：绮寮怨

paragraphs: 忽忽东风又老，冷云吹晚阴。
疏帘下、茶鼎孤烟，断桥外、梅豆千林。
江南庾郎憔悴，睡未醒、病酒愁怎禁。
倚阑干、一扇凉风，看平地、落花如雪深。
千曲囊中古琴。
平泉金谷，不堪旧事重寻。
当日登临。
都化作、梦销沈。
元龙丘坟无恙，谁唤起，共论心。
哀歌怨吟。
问何似、啼鸟枝上音。